SDP:n puoluehallituksen kokouksen jälkeen puhunut pääministeri Antti Rinne syytti keskustaa epäselvästä viestinnästä ja odottaa puolueelta tiistaina uusia vastauksia.

Tilannetta lyhyesti kommentoinut Antti Rinne syytti epäluottamuksestaan aiemmin maanantaina kertonutta keskustaa epäselvästä viestinnästä.

SDP:n puoluehallitus kokoontui maanantaina klo 19.30 alkaen käsittelemään keskustan ilmaisemaa epäluottamusta pääministeri Antti Rinnettä (sd) kohtaan. Kokouksen päätteeksi puoluesihteeri Antton Rönnholm ilmoitti Rinteen nauttivan puoluehallituksen täyttä luottamusta pääministerinä.

Tilannetta lyhyesti kommentoinut Antti Rinne ei vastannut median kysymyksiin vaan piti kiivaan puheenvuoron, jossa syytti epäluottamuksestaan aiemmin maanantaina kertonutta keskustaa epäselvästä viestinnästä.

- Täytyy todeta se, että jos minun viestintääni on sanottu epäselväksi niin kyllä täytyy sanoa että tuon keskustan viestintä on vielä epäselvempää. Tällä hetkellä ei ole oikein tietoa siitä että mitä he tarkoittavat ja mitä he haluavat tässä tilanteessa, Rinne sanoi.

Rinteen mukaan hänellä on oikeus saada keskustalta selkeämpiä perusteluja.

- Ja sen takia ajattelin että huomenna ihan oman oikeusturvani takia haluan saada vastauksen kyllä tai ei, onko valmiutta jatkaa pääministerin kanssa vai ei tätä hallitusyhteistyötä. Ja sitä että mitkä ne perusteet ovat jonka takia he ovat sitä mieltä kun ovat sitten kyllä tai ei.

Rinne kertoi ”vetävänsä johtopäätöksiä” vasta, kun keskusta on ilmaissut suoraan mistä on kyse.

– Minulla on oikeus saada heiltä selkeät perusteet tähän tilanteeseen jos he ovat sitä mieltä että eivät ole valmiita jatkamaan. Tästä asiasta tullaan huomenna keskustelemaan. Sen jälkeen tulen sitten arvioimaan tilannetta ja vetämään tarvittavat johtopäätökset miten tullaan menemään eteenpäin.

SDP:n lähteistä kerrotiin Iltalehdelle jo ennen puolueen hallituksen kokousta, että kun keskustan puheenjohtaja Katri Kulmuni on todennut keskustan tukevan hallitusohjelmaa, siinä tapauksessa keskustan on myös tuettava SDP:n ministeriryhmää sekä pääministeriä.

Juttu jatkuu kuvan jälkeen

SDP:n puheenjohtaja Antti Rinne esiintyi taistelutahtoisena demareiden puoluetoimistolla Helsingin Hakaniemessä maanantai-iltana. MIKKO STIG / LEHTIKUVA

Kovasanaisesti esiintyneen rinteen olemuksesta paistoi taistelutahto.

– Tämän päivän puoluehallituksen tuki on täydellinen näissä SDP puoluejohtajan ja pääministerin asioissa ja on erittäin helppoa olla tällä hetkellä SDP:n puheenjohtaja ja pääministeri. Kiitos, hyvää iltaa.

Keskustan puheenjohtaja Katri Kulmuni kertoi aiemmin maanantai-iltana noin kello 17, että keskusta on erittäin sitoutunut hallituspohjaan, mutta puolueella on henkilöön, eli pääministeri Antti Rinteeseen, liittyvä epäluottamus. Samansuuntainen viesti saatiin Kulmunilta myös heti perään järjestetyn keskustan puoluehallituksen kokouksen jälkeen.

Kulmunilta ei missään vaiheessa saatu vastausta suoraan kysymykseen, että vaatiiko hän tai keskusta pääministeri Rinteen eroa.

Katso video: Näin Rinne poistui paikalta toimittajalauman keskellä

Tiistai voi ratkaista

Selkeämpää viestiä keskustalta vaatineelle Rinteelle saattaa olla vastauksia luvassa heti tiistaina aamusta. Iltalehden tietojen mukaan keskustalla on ryhmäkokous tiistaina jo aamulla kello 10:30. Kokouskutsussa pyydettiin omilta radiohiljaisuutta:

- Edelleen ryhmän ja puoluejohdon voimallinen vetoomus pidättäytyä kaikista mediakommenteista, kutsuviestissä lukee.

SDP voi tiistaina vaatia keskustaa pysymään tiistain välikysymyksessä ja keskiviikon äänestyksessä hallituksen rinnalla, tai muuten Rinne ja SDP voivat uhata kaataa koko hallituksen.

Oikeudellisesti hallituskumppanin tuen loppuminen ei pakota pääministeri Rinnettä eroamaan, vaan kyse on poliittisesta harkinnasta, mutta jos keskustan tuki katoaa Rinteeltä, ja SDP:n puoluehallitus ei tukisi istuvaa pääministeriä, silloin edessä voi olla tilanne, että Rinne eroaa ja menee pyytämään eroa tasavallan presidentti Sauli Niinistöltä.

Luottamus mitataan viimeistään keskiviikkona

Rinne voi kuitenkin myös odottaa eduskunnan keskiviikkoista luottamusäänestystä, ja toivoa yhä, että enemmistö kansanedustajista äänestäisi keskiviikkona sittenkin hallituksen luottamuksen puolesta.

Jos Rinteen poliittinen tuki kuitenkin loppuu, todennäköistä on, että pääministeri pyytää eroa. Tällöin käynnistyy perustuslaissa säädetty prosessi, jossa tasavallan presidentti myöntää pyynnöstä eron valtioneuvostolle tai ministerille. Käytännössä pääministeri menee tapaamaan presidenttiä ja presidentti myöntää virallisesti eron. Pääministerin eroaminen tarkoittaa, että myös koko hallitus kaatuu.

Presidentin on kuitenkin ilman esitettyä pyyntöäkin myönnettävä ero valtioneuvostolle tai ministerille, jos tämä ei enää nauti eduskunnan luottamusta. Käytännössä tällöin eduskunnan olisi siis ensin pitänyt äänestää asiassa ministeriä tai hallitusta vastaan keskiviikon luottamusäänestyksessä.

Tasavallan presidentin myöntämän eron jälkeen nykyinen hallitus jatkaa toimitusministeristönä siihen saakka, kunnes uusi hallitus on nimitetty.

Ennen pääministerin valintaa eduskuntaryhmät neuvottelevat hallitusohjelmasta ja valtioneuvoston kokoonpanosta. Tämän jälkeen eduskunta valitsee pääministerin, jonka tasavallan presidentti nimittää tehtävään. Muut ministerit presidentti nimittää pääministerin tekemän ehdotuksen mukaisesti.

Jos vaihtoon on menossa vain pääministeri, silloin välivaihe on lyhyt, koska käytännössä nykyisten hallituspuolueiden pitäisi valita vain uusi pääministeri.

Uusi ehdokas valitaan pääministeriksi, jos eduskunnan äänestyksessä enemmän kuin puolet annetuista äänistä on kannattanut hänen valitsemistaan. Jos nykyiset hallituspuolueet eivät pääsisi yksimielisyyteen hallitusohjelmasta tai pääministeristä, seurauksena olisi todennäköisesti ennenaikaiset vaalit.

Iltalehti seurasi politiikan superillan kulkua hetki hetkeltä: